आज चीन में सुपरस्टार हैं देव रतूड़ी, स्कूली किताबों में पढ़ाई जा रही उनकी कहानी
Indian Actor Who Became a Chinese Film Star. Follow Dev Raturi's Incredible Journey from Waiter to Movie Star in China Dainik Bhaskar (दैनिक भास्कर)
देव रतूड़ी, 1976 में उत्तराखंड के टिहरी गढ़वाल डिस्ट्रिक्ट के छोटे से गांव केमरिया में जन्मे। ब्रूस ली और उनकी फिल्मों के फैन रहे। ब्रूस को ही आइडल मानते हुए कराटे भी सीखा। उन्हीं की तरह हीरो बनने के लिए कुछ हिंदी फिल्मों के ऑडिशन भी दिए पर फेल हो गए।
2005 में चीन पहुंचे। वहां एक इंडियन रेस्टोरेंट में वेटर की जॉब करने लगे। कुछ सालों बाद खुद का रेस्टोरेंट भी शुरू की दिया। एक दिन उसी रेस्टोरेंट में एक डायरेक्टर आए जिन्होंने अपनी टीवी सीरीज में एक छोटा सा रोल दिया।
आज देव चीन में जाने-माने फिल्म स्टार हैं। उससे भी बड़ी बात यह है कि उनकी कहानी शांक्सी प्रांत के शीआन शहर के स्कूल की किताबों में पढ़ाई जा रही है।
उनकी लाइफ स्टोरी को गरीब से अमीर बनने की इंस्पिरेशनल स्टोरी के तौर पर 7th क्लास के सिलेबस में शामिल किया गया है। जानिए देव की इस जर्नी के बारे में…
किसान परिवार में पैदा हुए
1976 में उत्तराखंड में जन्मे देव के पिता किसान थे। देव के 5 भाई-बहन थे और उनके पैरेंट्स बच्चाें की बेसिक जरूरतें पूरी करने में अक्षम थे।
पैसे कमाने के लिए किए छोटे-मोटे काम
1993 में दसवीं पास करने के बाद देव काम ढूंढने नई दिल्ली पहुंचे। यहां उन्होंने पैसे कमाने के लिए कई छोटे-मोटे काम किए। जो पैसे कमाए उनसे घर वालों की भी मदद की।
फिल्मों में ट्राय करने दिल्ली पहुंचे
दिल्ली में ही रहते हुए उन्होंने ब्रूस ली की फिल्में देखीं और फिल्मी दुनिया में अपना लक ट्राई करने के लिए मुंबई पहुंच गए।
ऑडिशन में होते रहे फेल
1998 में मुंबई पहुंचकर देव ने कई फिल्मों के ऑडिशन दिए पर बात नहीं बनी। बीआर चोपड़ा की महाभारत में दुर्योधन का रोल निभाने वाले पुनीत इस्सर के सामने भी एक फिल्म का ऑडिशन दिया पर फेल रहे।
2005 में पहुंचे चीन, वेटर की नौकरी की
2005 में देव चीन पहुंच गए और वहां उन्होंने एक इंडियन रेस्टोरेंट में वेटर के तौर पर काम किया। उनकी पहली सैलरी मात्र 1650 युआन यानि 18 हजार रुपए थी।
रात में लेते थे मार्शल आर्ट्स की ट्रेनिंग
देव बताते हैं, ‘मैं दिन में वेटर के तौर पर काम करता था और रात में अपनी मार्शल आर्ट्स की ट्रेनिंग लेता रहा। इस दौरान कुछ लोगों ने मुझे बताया कि आगे की ट्रेनिंग के लिए मुझे चीन के शाउलिन टेम्पल जाना पड़ेगा, जो मैं अफोर्ड नहीं कर सकता था।’
इंडिया वापस लौटे, शादी की
अगले 7 साल तक देव ने जमकर मेहनत की और कई अलग-अलग रेस्टोरेंट्स में काम किया। वे वेटर से मैनेजर बन गए। इसी बीच 2011 में देव पहली बार इंडिया वापस लौटे और ऋषिकेश की रहने वाली अंजली से शादी की।
वापस जाकर शुरू किया खुद का रेस्टोरेंट
2013 में देव ने शीआन शहर में इंडियन कल्चर थीम पर अपना खुद का रेस्टोरेंट शुरू किया। शुरुआत में इसका नाम रेड फोर्ट था जिसे बाद में अंबर पैलेस कर दिया गया।
इसी रेस्टोरेंट में एक डायरेक्टर ने किया नोटिस
2017 में इसी रेस्टोरेंट में देव को एक डायरेक्टर ने नोटिस किया। उन्होंने देव को अपनी टीवी सीरीज ‘SWAT’ में छोटा सा रोल ऑफर किया।
यहां से देव का नया करियर शुरू हो गया। तब से अब तक देव करीब 35 चाइनीज फिल्मों और टीवी सीरियल समेत कई हॉलीवुड फिल्मों में भी काम कर चुके हैं।
आज 8 रेस्टोरेंट्स के है मालिक
आज चीन में देव के टाेटल 8 रेस्टोरेंट्स हैं। देव बातते हैं, ‘चाइनीज फिल्मों में काम करने के बाद मैं यहां पॉपुलर हो गया। मुझे यहां लोगों से खूब प्यार मिला। पैंडेमिक में भी लोगों ने मेरी खूब मदद की। उन्होंने मुझे अपना लिया।’
गांव के लोगों को दिया रोजगार
देव आज पत्नी अंजली और दो बच्चों के साथ शीआन में रहते हैं पर उनके मन में अभी भी अपने गांव के लिए प्यार है। वह अपने गांव से करीब 150 से अधिक बेरोजगारों को चीन लेकर गए और उन्हें नौकरियां दीं।
उनके कुल 70 लोगों के स्टाफ में से लगभग 40 उत्तराखंड से हैं और बाकी चीनी हैं।
आज चीन पहुंचने के 18 साल बाद देव की लाइफ जर्नी शीआन शहर के स्कूल की किताबों में पढ़ाई जा रही है। उनकी इस इंस्पिरेशनल स्टोरी को 7th क्लास के सिलेबस में शामिल किया गया है।